Az Országos Kórházi Főigazgatóság pályázatot hirdet akkreditált egészségügyi szolgáltatók számára

2023-ban betölthető szakorvos képzési keretszámok felhasználása céljából

# I. A PÁLYÁZAT CÉLJA

A Belügyminiszter által a támogatott egészségügyi felsőfokú szakirányú szakképzés keretében 2023. évre kihirdetett fővárosi és megyei szakorvosi keretszámok felhasználásának érdekében az Országos Kórházi Főigazgatóság (továbbiakban: OKFŐ) az egészségügyi felsőfokú szakirányú szakképzési rendszerről, a Rezidens Támogatási Program ösztöndíjairól, valamint a fiatal szakorvosok támogatásáról szóló 162/2015. (VI. 30.) Korm. rendelet 18. § (2) bekezdésében foglalt felhatalmazás alapján pályázatot hirdet a szakképzőhelyi akkreditációval rendelkező egészségügyi szolgáltatók számára. A pályázat célja, hogy az OKFŐ a pályázatot benyújtott akkreditált egészségügyi szolgáltatók között meghatározza a 2023. évben az egyes egészségügyi szolgáltatók által a támogatott szakképzés keretében foglalkoztatható szakorvosi rezidensek számát.

# II. PÁLYÁZATI FELTÉTELEK

A rezidens keretszámok felhasználására azon egészségügyi szolgáltató pályázhat, aki

* az egészségügyi szolgáltatás nyújtására kötött érvényes finanszírozási szerződéssel rendelkezik, ennek hiányában kizárólag a foglalkozás-orvostan, az igazságügyi orvostan, illetve a megelőző orvostan és népegészségtan szakképzést biztosító képzőhelyek, valamint a Honvédelmi Minisztérium fejezet költségvetéséből finanszírozott egészségügyi ellátást nyújtó munkáltatók.
* legalább egy szakképzés vonatkozásában rendelkezik az egészségügyi felsőfokú szakirányú szakmai képzés részletes szabályairól szóló 16/2010. (IV. 15.) EüM rendelet által meghatározott szakképzőhelyi akkreditációval,
* vállalja, hogy a rezidensek szakképzésének befejezését követően a rezidens legalább olyan időtartamú foglalkoztatását biztosítja, amennyi időtartamig a rezidens a képzőhelyen szakképzésben részt vett, valamint
* a Pályázati Adatlapot kitölti és megküldi az OKFŐ részére.

# III. A PÁLYÁZAT BEADÁSÁVAL, KIHIRDETÉSÉVEL KAPCSOLATOS TUDNIVALÓK

* A pályázatot 1 példányban, az erre a célra készült Pályázati Adatlap kitöltésével kell benyújtani 2023. január 10-ig. A határidő jogvesztő, a leteltét követően érkező pályázatok elfogadására, a késedelem igazolására, vagy méltányossági eljárás lefolytatására nincs mód.
* Jelen pályázati kiírás keretében kizárólag a 2023. évre kihirdetett általános szakorvosi keretszámok 85%-ára lehet pályázatot benyújtani, melynek megyénkénti megosztását a miniszter által meghatározott keretszámokról szóló tájékoztató határozza meg. A kiemelt szakorvosi szakmák (2023-ban a plasztikai és égés-sebészet), a kórházi-klinikai gyógyszerészet szakképzés, a szakfogorvosi szakképzés, valamint a házi gyermekorvosi képzés országos keretszámára külön pályázat kerül kiírásra és önálló pályázati adatlap benyújtása szükséges, amely szintén az OKFŐ honlapján kerül közzétételre.
* A pályázatot postai úton magyar nyelven lehet beküldeni a pályázatkezelő szervhez az alábbi címre:

**Országos Kórházi Főigazgatóság**

**Rezidensképzési Osztály**

**Levélcím: 1444 Budapest, Pf. 270.**

**A borítékra kérjük ráírni, hogy „Rezidens keretszám pályázat”. A benyújtás határideje: 2023. január 10.**

**Postai úton benyújtott pályázat esetében a benyújtás határideje szempontjából a postára adás napja számít.**

* A pályázati adatlap az OKFŐ honlapjáról (www.enkk.hu) tölthető le.
* A pályázattal kapcsolatosan érdeklődni az OKFŐ Rezidensképzési Osztályán lehet, az alábbi elérhetőségeken:

**Telefonszám: 06-1-411-3762**

**E-mail cím:** [**hrrezidens@okfo.gov.hu**](mailto:hrrezidens@okfo.gov.hu)

* A pályázatokról az OKFŐ, a Belügyminisztérium, az Egészségügyi Szakmai Kollégium, a Magyar Kórházszövetség és a Magyar Rezidens Szövetség képviselőiből álló bizottság dönt 2023. január 31-ig.
* A döntés ellen jogorvoslatnak helye nincs. A döntést követően az OKFŐ haladéktalanul értesíti a pályázókat az eredményekről.

# IV. AZ ELBÍRÁLÁS SZEMPONTJAI

Amennyiben az adott megyében benyújtott keretszám igények meghaladják a felhasználható rezidensi keretszámot és így a szolgáltatók minden igényét nem lehet támogatni, úgy *a benyújtott pályázatok közül előnyt élveznek az állami, kizárólagos önkormányzati vagy egyházi tulajdonban/fenntartásban egészségügyi szolgáltatók pályázatai*. A pályázatokon keresztül igényelt rezidensi keretszámok szolgáltatónkénti megosztására az alábbi szempontok figyelembevételével kerül sor:

1. a 2018-2022 évek keretszám pályázatai során elnyert és betöltött rezidensi helyek száma/aránya,
2. az egészségügyi humánerőforrás adatai.