Az Országos Kórházi Főigazgatóság pályázatot hirdet akkreditált egészségügyi szolgáltatók számára

a 2022. évben betölthető, kórházi-klinikai szakgyógyszerészi keretszám felhasználása céljából

# I. A PÁLYÁZAT CÉLJA

Az Emberi Erőforrások Minisztériumának minisztere által a támogatott egészségügyi felsőfokú szakirányú szakképzés keretében 2022. évre kihirdetett kórházi-klinikai szakgyógyszerészi képzés országos keretszámának felhasználása érdekében az Országos Kórházi Főigazgatóság (továbbiakban: OKFŐ) az egészségügyi felsőfokú szakirányú szakképzési rendszerről, a Rezidens Támogatási Program ösztöndíjairól, valamint a fiatal szakorvosok támogatásáról szóló 162/2015. (VI. 30.) Korm. rendelet 19. § (1) bekezdésében foglalt felhatalmazás alapján pályázatot hirdet a szakképzőhelyi akkreditációval rendelkező egészségügyi szolgáltatók számára. A pályázat célja, hogy az OKFŐ a pályázatot benyújtott akkreditált egészségügyi szolgáltatók között meghatározza a 2022. szeptember 15-ig be nem töltött és felhasználható keretszámok felosztásával a 2022. december 31-ig az egyes egészségügyi szolgáltatók által a támogatott kórházi-klinikai szakgyógyszerészi szakképzés keretében foglalkoztatható szakgyógyszerészi rezidensek számát.

# II. PÁLYÁZATI FELTÉTELEK

A kórházi-klinikai szakgyógyszerészi képzés keretszámának felhasználására azon egészségügyi szolgáltató pályázhat, aki

* rendelkezik az egészségügyi szolgáltatás nyújtására érvényes finanszírozási szerződéssel,
* kórházi-klinikai szakgyógyszerészi képzés folytatása tekintetében rendelkezik az egészségügyi felsőfokú szakirányú szakmai képzés részletes szabályairól szóló 16/2010. (IV. 15.) EüM rendelet által meghatározott szakképzőhelyi akkreditációval,
* vállalja, hogy a szakgyógyszerész rezidensek szakképzésének befejezését követően a szakgyógyszerész rezidens legalább olyan időtartamú foglalkoztatását biztosítja, amennyi időtartamig a képzőhely a munkavégzés helyeként meghatározásra került, valamint
* a Pályázati Adatlapot kitölti és megküldi az OKFŐ részére.

# III. A PÁLYÁZAT BEADÁSÁVAL, KIHIRDETÉSÉVEL KAPCSOLATOS TUDNIVALÓK

* A pályázatot 1 példányban, az erre a célra készült Pályázati Adatlap kitöltésével kell benyújtani 2022. október 20-ig. A határidő jogvesztő, a leteltét követően benyújtott pályázatok elfogadására, a késedelem igazolására, vagy méltányossági eljárás lefolytatására nincs mód. A Pályázati Adatlapon meg kell jelölni (és az ezt igazoló dokumentumot mellékelni szükséges), amennyiben a szolgáltató olyan rezidenst kíván az esetlegesen odaítélésre kerülő keretszámra felvenni, akit már foglalkoztat, vagy akivel szándéknyilatkozatot írt alá arról, hogy az odaítélésre kerülő keretszámot a rezidens szakképzése érdekében kívánja felhasználni.
* Jelen pályázati kiírás keretében kizárólag a 2022. évre kihirdetett és 2022. szeptember 15-ig be nem töltött kórházi-klinikai szakgyógyszerészi keretszámok terhére lehet pályázatot benyújtani.
* A pályázatot postai úton, magyar nyelven lehet beküldeni a pályázatkezelő szervhez az alábbi címre:

**Országos Kórházi Főigazgatóság**

**Rezidensképzési Osztály**

**Levélcím: 1085 Budapest, Horánszky u. 24.**

**A borítékra kérjük ráírni, hogy „Kórházi-klinikai szakgyógyszerészi képzés keretszám pályázata”. A benyújtás határideje: 2022. október 20.**

**Postai úton benyújtott pályázat esetében a benyújtás határideje szempontjából a postára adás napja számít. A pályázatot a benyújtási határidőig elektronikus úton is kérjük megküldeni a** [**hrrezidens@okfo.gov.hu**](mailto:hrrezidens@okfo.gov.hu) **email címre.**

* A pályázati adatlap az OKFŐ honlapjáról (www.enkk.hu) tölthető le.
* A pályázattal kapcsolatosan érdeklődni az OKFŐ Rezidensképzési Osztályán lehet, az alábbi elérhetőségeken:

**Telefonszám: 06-1-411-3762;**

**E-mail cím:** [**hrrezidens@okfo.gov.hu**](mailto:hrrezidens@okfo.gov.hu)

* A pályázatokról az OKFŐ, a Belügyminisztérium, az Egészségügyi Szakmai Kollégium, a Magyar Kórházszövetség és a Magyar Rezidens Szövetség képviselőiből álló bizottság dönt 2022. november 15-ig.
* A döntés ellen jogorvoslatnak helye nincs. A döntést követően az OKFŐ haladéktalanul értesíti a pályázókat az eredményekről.

# V. AZ ELBÍRÁLÁS SZEMPONTJAI

Amennyiben a benyújtott keretszám igények meghaladják a kórházi-klinikai szakgyógyszerészi képzés biztosítására szolgáló országos keretszámot és így a szolgáltatók minden igényét nem lehet támogatni, úgy a pályázatokon keresztül igényelt keretszámok szolgáltatónkénti megosztására az alábbi szempontok figyelembevételével kerül sor:

1. a megpályázott keretszámot olyan gyógyszerésszel kívánja betölteni, akit a szolgáltató már foglalkoztat, vagy akivel szándéknyilatkozatot írt alá arról, hogy a betölthető keretszámát az adott rezidens szakképzésbe lépése érdekében kívánja felhasználni,
2. a megelőző évek keretszám pályázatai során elnyert és betöltött rezidensi helyek száma/aránya,
3. a pályázó által ellátott szakmai feladatok.